Nog 'n lekker oord om by te kuier. Ken jy dit? Daar waar die mikstert byevangers só mak is dat hulle langs jou op die tafel in die karavaan kom sit en jou kaas van jou roosterbrood af pik - of daar waar die bosvarke snags jou vullisdrom kom omgooi.
Kom ons beweeg weer 'n bietjie noord - Bela-Bela omgewing. Dalk nie 'n maklike een nie. Ons het in 2014 hier oorgestaan vir een aand - op pad terug vanaf Eiland Spa huis toe. Dit was 'n Saterdagaand en die meer bekende plekke in daardie omgewing wou gehad het ons moes vir die hele naweek bespreek. Oulike plek gewees. Die ou makkerige njalabul wat daar rondgestap het was nogal mooi. Interessante pypwerk in die badkamers gewees.
Ek ken basies die plek net vanaf n paar fotos, maar het nog nie daar my tentpenne gaan ingeslaan nie. Sou jy die plek aanbeveel vir n naweek wegbreek?
Geert - ek reken as jy net rustigheid vir 'n naweek-wegbreek soek, is San Cha Len 'n goeie opsie. Die bietjie wat ek daarvan gesien het (slegs 'n oornagplek gewees) is dit nie die tipe van plek vir kinders (of volwassenes) wat altiwiteite verlang nie.
Naby. Hierdie is op 'n plaas nie te ver van die Bloedrivier Erfenisterrein. Baie slagvelde in die omgewing. Nog 'n wenk.
Dis 'n deel van ons land wat ek glad nie ken nie. Ek het ook maar net gelees van Kwa-Rie en dan weet ek daar is klaarblyklik 'n kampterrein by Bloedrivier. Maar daar stop my "kennis" van dié omgewing.
Jy is reg Geert. Ek self was lank laas daar. Baie rustig met n bass dam en naby aan die slagvelde vir die wat daarin belangstel.
Hierdie een kan dalk 'n bietjie moeiliker wees. Daarom gee ek 'n leidraad - dit is in die Beaufort-Wes omgewing.
Ons het vir 'n verandering daar oorgestaan in 2017 - op pad noorde toe. Maar ek moet sê, Karoo Nasionale Park sal my eerste keuse bly. Laasgenoemde is tradisioneel ons eerste en laaste oornagplek as ons tussen die Kaap en die Laeveld reis met die karavaan. Baie keer nie net 'n oornag-staanplek nie - soms breek ons die reis daar sommer vir 'n week (soos verlede jaar). En as ons kán kamp teen daardie tyd, is ons weer daar eerskomende 2 - 11 Oktober.
Dankie Chris. Susan se neef hulle slaap gewoonlik daar in n huisie oor as hulle van die Kaap af opkom of teruggaan. Hulle praat met groot lof van die plek. Ek was nie bewus dat jy met die karavaan ook daar kan oorstaan nie. Dankie vir die inligting. Dit gebeur soms dat ons net nie Karoo park kan haal nie. Ons het dan maar by Travalia oorgestaan,maar ek verneem nou dat hulle nie meer karavane toelaat nie.
Hulle het 'n klein ablusiegerief - netjiese skoon badkamer wat deur mns en vroue gebruik word. Daarom laat hulle net een groep toe per nag. As dit m.a.w. net jy en jou vrou (of familie is) laat hulle nie 'n tweede groep toe nie.
Daar (by Travalia) kan jy waaragtig lekker eet in die aand in hulle eetkamer of jou braaipak met lamstjops, wors, roosterbrood en slaai bestel as jy nie jou eie vleis saamgeneem het nie. En soggens bied hulle padstal 'n uitstekende ontbyt.
Ek het nie teruggekyk op hierdie draad om te sien of hierdie oord al hierso ge-"feature" het nie. As dit wel die geval was, vra ek om verskoning.
Ons het met ons 2017-trip noorde toe, hier oorgestaan - en dit nogal as goeie oorstaan-opsie ervaar (dalk selfs vir 'n dag of twee langer).
Die pad tussen Hopetown en Orania is baie begaanbaar vir sleep. Ek moes die volgende dag voor 13:00 by 'n apteek kom (dit was Saterdag) en ons het toe na Vanderkloof gery - interessante dorpie aangrensend aan die Vanderkloofdam. Hier was ook eens 'n netjiese oord waar ons eenkeer in 1998 oorgestaan het. Maar dit het sedertdien verval in 'n plek waar geen ordentlike mens wil gaan kamp nie.
Ja, dit is. Jy draai by die dorpie in, ry deur die strate tussen die huise deur tot by die oord teen die rivier. Dit is letterlik aangrensend teen die dorp.
Alhoewel ons dit nie self beproef het nie, het ek verstaan dat die oord klaarblyklik oor 'n baie goeie restaurant beskik.